User ID : hetakan
User Name : hetakan
Affiliation : hetakan
Registration date : Wed Sep 13 23:57:21 JST 2017
Last submission : Wed Sep 20 08:32:27 JST 2017 Repository Karis se storie oor tienerseks Hoofstuk 7 Deel 1 – Finesse Meisie
daar is dinge wat ’n mens nooit geheim kan hou nie, dink Karis. So is dit ook met Inge se swangerskap. Binne ’n rekordtyd weet feitlik almal in die skool daarvan. Elkeen het die “geheim” vir net een of twee ander persone vertel en nou is dit algemene kennis. Inge is meestal darem nie veroordeel nie en het simpatie gekry omdat Ruan oorlede is en sy nou die swangerskap alleen moet hanteer. Karis het net haar kop geskud. Hoe snaaks is mense tog nie! Hulle verlekker hulle mos op ’n manier in ’n tragedie.
Ruan se ouers was eers hewig ontsteld toe Inge en haar ma hulle die nuus gaan meedeel het. “Hoe kan jy die mooi nagedagtenis wat ons van ons kind het met ’n leuen kom beswadder?” was sy pa se eerste woedende reaksie. Na ’n rukkie het hulle egter die ware implikasies besef. Daar sal nou iets van hulle kind vir hulle oor wees om lief te hê en te koester. Hulle verontwaardiging het plek gemaak vir groot, onverwagse vreugde. Inge is ernstig om verskoning gevra en word nou soos ’n glaspoppie behandel.
“Noudat jou vriendin swanger is, besef jy seker ook dat dit nie net slegte mense is wat seks het nie,” sê Mia vermakerig terwyl hulle besig is met hulle middagete.
“Haai, Mia, nou is jy nie fair nie. Ek het nog nooit gesê iemand is sleg as hy seks het nie. Ek dink net hy is dalk ’n bietjie onverantwoordelik en dom, maar nie noodwendig sleg nie!” verdedig Karis.
“Wat gebeur nou met Inge?” verander Mia die onderwerp.
“Haar ma het met meneer De Kock gaan praat. Hy was gelukkig baie tegemoetkomend en het gesê Inge kan vir eers aanhou klasse bywoon mits niemand beswaar maak nie. Hy wil egter hê sy moet ophou skoolgaan sodra haar swangerskap opsigtelik word. Swanger meisies in skoolklere is nie goed vir ons skool se beeld nie, het hy beweer. ’n Mens kan dit seker ook verstaan. Hy het ook gesê dat die skool haar sal probeer help met tuisonderrig en dan ook met die eksamen. Tannie Elsa sê meneer De Kock was baie simpatiek. Sy het dit baie waardeer, hulle het genoeg moeilikheid soos dit is,” vertel Karis.
Lara, Conrad se sussie, is steeds vriende met Sue en Tessa, in weerwil van haar ma se klaarblyklike waarskuwing.
Na die dagga-episode het die skoolhoof ’n ernstige gesprek met Tessa gehad en hy het glo nie doekies omgedraai nie. As die onderwysers ooit weer rede het om te vermoed dat sy haar met dwelms ophou, is haar dae by die skool getel. Heeltemal te verstane, dink Karis, as iemand soos sý net ’n toets druip, kry sy ’n waarskuwing, wat nog van dagga rook? Die dogtertjie sal in haar spoortjies moet trap!
Die Maarteksamen begin en Karis bepaal haar aandag by haar boeke. Sy vergeet vir eers van ander se probleme en studeer dat dit klap. Sy is egter bekommerd oor haar wiskunde, want haar verhouding met mevrou Meyer verswak by die dag en sy voel glad nie lus om haar te nader nie. Sy sal maar mevrou Meyer se Conrad-kind se hulp moet inroep. Dan irriteer sy boonop die ou knopiespinnekop daarmee, verlekker Karis haar.
Karis en Conrad sit die hele Saterdagoggend op die stoep en wiskunde doen. Conrad probeer sy bes om die probleme vir Karis te verduidelik, maar sonder sukses. Die feit dat Conrad so aantreklik is, is vir Karis ’n groot probleem. Sy sukkel om te konsentreer en is dromerig besig met haar eie gedagtes.
Conrad se wiskundevoorbeeld: Los op vir x: 3x + 3x-1 = 4 verander in 3 x ongelooflikemooiste oë + 3 x wens ek kan hom weer soenmooiste mond = stunning x 4, of so iets.
“Karis, jy hoor nie wat ek sê nie! Wat tickle jou so? Jy is skoon op jou eie planeet vandag!” kla Conrad verontwaardig toe hy agterkom hy praat as ’t ware met homself.
“Ek dink aan jou,” sê sy eerlik.
“Aan my? Wat dink jy nogal?” vra Conrad ’n bietjie geamuseerd, maar hy voel ook gevlei.
“Dat jy nice oë en ’n stunning mond het,” sê Karis.
“En? Wou jy hê ek moet jou weer soen?” vra Conrad stout en glimlag onweerstaanbaar.
Conrad se mond is nou baie naby aan Karis s’n en sy leun vorentoe. Dit help nie om te stry nie. Sy wil so graag hê hy moet haar soen dat haar ore suis en dit voel of die aarde om haar stil gaan staan.
Dan soen hy haar, lank en dringend, en Karis se wêreld word soos kristal.
“Jy sal my nie kan help met die wiskunde nie. Ek sal iemand anders moet kry, iemand met minder charm en wat nie kan soen nie!” sê Karis oplaas en haar oë blink opgewonde.
“Ja, vra liewer ’n meisie. Ek wil nie oor ouens worry wat jou help nie,” sê Conrad.
“Is jy jaloers?” vra Karis en wikkel haar neus.
“Net versigtig! ’n Mens weet nooit,” sê Conrad en lyk heel ernstig.
Dit gaan gelukkig nie te sleg met die wiskunde-eksamen nie en met haar ander vakke het Karis nooit probleme nie. Mia doen gewoonlik beter as Karis in wiskunde. Mia sukkel soms met rekeningkunde, maar ook daarmee het dit heel goed gegaan. Die eksamen is dus sonder groot probleme verby.